Diari Oficial de la Generalitat Valenciana


Sumari del DOGV 5826, del 12-08-2008 (2008/9791)

RESOLUCIÓ de 29 de juliol de 2008, de la Direcció General d'Ordenació i Centres Docents i de la Direcció General de Personal, per la qual es dicten i s'aproven instruccions per a l'organització i funcionament de les escoles oficials d'idiomes per al curs 2008-2009.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5826

Data del DOGV
:   12-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9791


Data del document
:   29-07-2008

Organisme emissor
:   Conselleria d'Educació

Tipus de document
:   Resolució

Descriptors 

:   * legislació escolar
    * centre d'ensenyament
    * ensenyament d'idiomes
    * organització de l'ensenyament
    * legislació

RESOLUCIÓ de 29 de juliol de 2008, de la Direcció General d'Ordenació i Centres Docents i de la Direcció General de Personal, per la qual es dicten i s'aproven instruccions per a l'organització i funcionament de les escoles oficials d'idiomes per al curs 2008-2009. [2008/9791]  
La Llei Orgànica 2/2006, de 3 de maig, d'Educació, establix els principis generals que han de regir el sistema educatiu i dedica els articles 59, 60, 61 I 62 a l'ordenació de les ensenyances d'idiomes de règim especial.  
El Reial Decret 806/2006, de 30 de juny, pel qual s'aprova el calendari d'aplicació de la nova ordenació del sistema educatiu, establix les dates en què s'implantaran estes ensenyances.  
La Comunitat Valenciana ha publicat el decret que regula estes ensenyances i establix el currículum del Nivell Bàsic i del Nivell Avançat.   
La disposició transitòria onze de la Llei Orgànica 2/2006, de 3 de maig, d'Educació, establix que en les matèries que, segons esta llei, es regularan en disposicions reglamentàries ulteriors i, fins que estes no siguen dictades, seran aplicables, en cada cas, les normes d'este rang que ho eren en la data d'entrada en vigor de la dita llei, sempre que no s'oposen al que esta disposa.  
Amb esta finalitat, la present resolució reunix la nova normativa publicada per a acomodar-la al curs escolar 2008-2009.  
Per tot això, en virtut de les competències establides en el Decret 118/2007, de 29 de juliol, del Consell, pel qual s'establix el reglament orgànic de la Conselleria d'Educació, estes direccions generals resolen:  
U. Àmbit d'aplicació  
Esta resolució serà aplicable, per al curs 2008-2009, en les escoles oficials d'idiomes de la Comunitat Valenciana.  
Dos. Calendari d'implantació  
Una vegada implantades amb caràcter general, les ensenyances corresponents al Nivell Bàsic i al Nivell Intermedi, l'any acadèmic 2008-2009 s'implantaran les ensenyances corresponents al Nivell Avançat, i quedarà extingit el Cicle Superior de les anteriors ensenyances regulades pel Reial Decret 967/1988.  
Tres. Currículum  
Des del punt de vista curricular, serà aplicable el Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del Nivell Bàsic i del Nivell Intermedi (DOCV de 24 de setembre de 2007), així com el Decret que aprove el Consell corresponent al Nivell Avançat.  
Quatre. Avaluació  
Pel que fa referència a l'avaluació, caldrà ajustar-se al que disposa l'Orde de 31 de gener de 2008, de la Conselleria d'Educació, per la qual es regula l'avaluació de les ensenyances d'idiomes de règim especial que s'impartixen en les escoles oficials d'idiomes (DOCV de 19 de febrer de 2008).  
Cinc. Prova de certificació.  
Respecte a la prova de certificació, el referent normatiu és el determinat per l'Orde de 10 de març de 2008, de la Conselleria d'Educació, per la qual es regula la prova de certificació en la Comunitat Valenciana (DOCV de 26 de març de 2008).   
Sis. Fitxa individual de seguiment  
El registre de l'avaluació contínua de l'alumnat es realitzarà de conformitat amb el que disposa la Resolució de 17 d'abril de 2008, del director general d'Ordenació i Centres Docents, per la qual es dicten instruccions per a l'ompliment de la Fitxa Individual de Seguiment (DOCV, de 7 de maig de 2008).  
Set. Procés de preinscripció i matriculació  
El procés de preinscripció i de matriculació s'ajustarà al que establix la Resolució de 13 de juny de 2008, de la Direcció General d'Ordenació i Centres Docents, per la qual es determina el procés de preinscripció i de matriculació de l'alumnat per al curs acadèmic 2008-2009 (DOCV de 20 de juny de 2008).  
Huit. Anglés a distància  
Les característiques i l'organització de l'ensenyança de l'idioma anglés a través de la modalitat a distància es realitzarà segons allò que s'ha previst en l'Orde de 23 de juny de 2008, de la Conselleria d'Educació, per la qual es regula l'organització i el funcionament de l'ensenyança d'anglés del nivell bàsic i del nivell intermedi en la modalitat a distància That's English (DOCV de 10 de juliol de 2008).  
Nou. Drets i deures  
Serà aplicable el Decret 39/2008, de 4 d'abril, del Consell, sobre la convivència en els centres docents no universitaris finançats amb fons públics i sobre els drets i deures de l'alumnat, dels pares, les mares, els tutors o tutores, el professorat i el personal d'administració i servicis (DOCV de 9 d'abril de 2008).  
Deu. Certificat de nivell  
Amb relació al certificat de nivell, caldrà ajustar-se al que disposa la Instrucció de 18 de juny de 2008, de la Direcció General d'Ordenació i Centres Docents, sobre l'expedició de certificat de nivell per a les ensenyances d'idiomes (Pla d'Estudis LOE).  
Onze. Normes reglamentàries  
La disposició transitòria onze de la Llei Orgànica 2/2006, de 3 de maig, d'Educació, establix que en les matèries que, segons esta llei, es regularan en disposicions reglamentàries ulteriors i, en tant estes no siguen dictades, seran aplicables, en cada cas, les normes d'este rang que ho eren en la data d'entrada en vigor de la dita llei, sempre que no s'oposen al que esta disposa, com és el cas de la Resolució de 20 de juliol de 2005, de les direccions generals d'ensenyança, i de personal, per la qual es regula l'organització i el funcionament de les escoles oficials d'idiomes, dependents de la Conselleria de Cultura, Educació i Esport de la Generalitat Valenciana (DOGV de 2 d'agost de 2005).  
Dotze. Seguiment  
La direcció de cada escola oficial d'idiomes complirà i farà complir el que establix esta resolució i adoptarà les mesures necessàries perquè el seu contingut siga conegut per tots els membres de la comunitat educativa.  
La inspecció educativa vetlarà pel compliment del que establix esta resolució.  
Tretze. Coordinador de les Tecnologies de la informació i comunicació.  
Assumint els recursos propis del centre, el nomenament del coordinador de les Tecnologies de la informació i comunicació s'efectuarà mitjançant proposta del director/a de l'Escola Oficial d'idiomes, entre els funcionaris docents en servei actiu i amb destí definitiu en el mateix, o si no n'hi ha, entre els docents no definitius que tinguen la formació i la disponibilitat adequada.  
Valencia, 29 de julio de 2008.- El director general d'Ordenació i Centres Docents: Francisco Baila Herrera. El director general de Personal: David Barelles Adsuara.